Jagersfontein-ramp: Drie sterf, 35 beseer[Foto: Lebo Ishmael Ntsikile, Facebook] Mxolisi Dukwana, LUR van die departement, werk saam met die Vrystaatse premier, Sisi Ntombela, om ŉ inspeksie van die gebied te doen en sal die nasionale minister van samewerkende regering en tradisionele sake, dr. Nkosazana Dlamini-Zuma, oor die situasie inlig met die oog daarop om rampbestuur gesamentlik te koördineer. Die departement van minerale hulpbronne en energie het bevestig dat sy inspekteurs onderweg is na die ramptoneel om ondersoek in te stel. “Verdere inligting sal bekend gemaak word namate die ondersoek vorder,” het die departement in ŉ verklaring gesê. Die damwal het Sondag omstreeks 06:00 gebreek en meer as 100 huise in die dorp en die Charlesville- en Itumuleng-nedersetting onder water gelaat. Daar is teen Sondag vroegmiddag al drie liggame onder die modder in Jagersfontein, Vrystaat, uitgehaal nadat ŉ slikdam se wal gebreek het. Die soektog en reddingspogings duur egter voort om nog vermiste mense en oorledenes op te spoor. Die Vrystaatse regering het in ŉ verklaring bevestig 35 pasiënte is sedert Sondagoggend na die Diamant-hospitaal op Jagersfontein vervoer. Die pasiënte sluit in ŉ swanger vrou, vier pasiënte met gebreekte ledemate en die res word vir kneusplekke en hipotermie behandel. Nog vyf pasiënte is na die Albert Nzula-hospitaal op Trompsburg vervoer. Die omkringde gedeelte is waar die myndam geleë is (Foto: Google Maps) Eskom se Rietkuil-substasie is ook deur die modder verswelg wat gelei het tot ŉ totale verlies aan grootmaattoevoer aan Centlec – die elektrisiteitsverspreider wat verantwoordelik is vir kragtoevoer aan die dorp en die nedersettings. Daarby is vier Eskom-kliënte op die Fauresmith-Spitskop-kraglyn, drie kliënte op die Pompie-Rietkuil-kraglyn en die Jagersfontein-myn ook sonder krag. “Weens die huidige situasie in die Jagersfontein-omgewing en ontoeganklikheid van die substasie is dit onmoontlik om te skat wanneer toevoer herstel sal word of om die omvang van die skade te bepaal,” sê Stefanie Jansen van Rensburg, woordvoerder van Eskom. “Ons beoog om kragtoevoer na die myn voor die einde van die dag te herstel.” Jansen van Rensburg sê Eskom se telekommunikasiestelsel is ook deur die ramp geraak en die impak daarvan op omliggende netwerke is nog onduidelik. “Enige nuwe inligting oor die situasie sal aan die publiek gekommunikeer word.” Eskom het elektrisiteitsverbruikers versoek om alle elektriese lyne, voetstukke en toestelle as lewendig en gevaarlik te hanteer. Maroela Media het vroeër berig talle inwoners se huise is oorstroom en hul besittings en motors is deur die modderwater meegesleur. Die departement van maatskaplike ontwikkeling se distrikskantore is besig om mense wat deur die ramp geraak word na veilige gebiede op nabygeleë plase te neem. Humanitêre organisasies soos Meals on Wheels, die Rooikruis en vele meer is ook op die grond besig om assesserings te doen en te bepaal hoeveel mense geraak is en watter ander basiese behoeftes benodig word. Die maatskaplike toelae-agentskap, Sassa, het ook amptenare in die gebied ontplooi. “Die departement sal begin met psigososiale dienste vir almal wat geraak word,” bevestig Motlagomag “Mamiki” Qabathe, LUR vir maatskaplike ontwikkeling in die Vrystaat. Palesa Chubisi, woordvoerder van die Vrystaatse premier, sê die departement van onderwys skakel tans met distriksamptenare en skole se hoofde om ŉ assesseringsverslag van die stand van al die skole in die omgewing te bepaal. “Volgens ’n voorlopige verslag is geen opvoedkundige fasiliteit deur die ramp geraak nie,” sê Chubisi.